b'\n_START_ARTICLE_\nTetrodotoksin\n_START_SECTION_\nKemijske lastnosti\n_START_PARAGRAPH_\nTetrodotoksin je majhna termostabilna (razen v bazi\xc4\x8dni pogojih), vodotopna in heterocikli\xc4\x8dna organska molekula, ki deluje na napetostno odvisne natrijeve kanal\xc4\x8dke v \xc5\xbeiv\xc4\x8dnem sistemu._NEWLINE_Tetrodotoksinska molekula je sestavljena iz pozitivno nabite gvanidinske skupine in pirimidinskega obro\xc4\x8da s petimi vezanimi obro\xc4\x8di, na katere so vezane hidroksilne funkcionalne skupine. Slednje stabilizirajo vezavo toksina na natrijeve kanal\xc4\x8dke, s \xc4\x8demer postane vezava zelo trdna; disociacijska konstanta (KD) zna\xc5\xa1a 10\xe2\x81\xbb\xc2\xb9\xe2\x81\xb0 nM.\n_START_SECTION_\nMehanizem delovanja in toksi\xc4\x8dnost\n_START_PARAGRAPH_\nTTX opona\xc5\xa1a hidratiran natrijev kation, vstopi v ustje peptidnega kompleksa kanal\xc4\x8dka in se ve\xc5\xbee v glavnem na glutamatni aminokislinski ostanek. Trdno vezavo dose\xc5\xbee po konformacijski spremembi peptida, dodatno stabilizacijo vezave pa prispevajo elektrostatske interakcije._NEWLINE_TTX blokira difuzijo natrijevih ionov (Na\xe2\x81\xba), s \xc4\x8demer prepre\xc4\x8di depolarizacijo nevrona in s tem prenos impulza v obliki akcijskega potenciala do mi\xc5\xa1ic, poleg tega pa deluje na podalj\xc5\xa1ano hrbtenja\xc4\x8do in zavira delovanje dihalnih in vazomotornih centrov (nadzor gladkih mi\xc5\xa1ic \xc5\xbeil)._NEWLINE_Je 100-krat bolj strupen kot kalijev cianid (KCN) in je primerljiv s saksitoksinom glede toksi\xc4\x8dnosti. Podatki smrtonosne koli\xc4\x8dine za \xc4\x8dloveka so razli\xc4\x8dni, vendar naj bi bila potrebna koli\xc4\x8dina \xc4\x8distega toksina okoli 1-2 mg. Po podatkih Centra za nadzor in prepre\xc4\x8devanje bolezni (CDC) lahko pride do zastrupitve \xc5\xbee pri zau\xc5\xbeitju okoli 1,4 un\xc4\x8de mesa strupene ribe.\n_START_SECTION_\nIzvor toksina\n_START_PARAGRAPH_\nNajve\xc4\x8dje koli\xc4\x8dine toksina vsebujejo napihovalke (Tetraodontidae), in sicer v jetrih, spolnih \xc5\xbelezah in ko\xc5\xbei. Znatne koli\xc4\x8dine toksina so bile odkrite tudi v jajcih ostvarja (Limulus polyphemus), v nekaterih pol\xc5\xbeih (npr. dru\xc5\xbeina Naticidae), mo\xc4\x8deradih in pupkih rodu Taricha in nekaterih drugih vrstah, v ko\xc5\xbei krasta\xc4\x8d rodu Atelopus, v ko\xc5\xbei in notranjih organih modroobro\xc4\x8dkastih hobotnic (Hapalochlaena), v nekaterih vrstah nitkarjev ter v \xc5\xa1\xc4\x8detino\xc4\x8deljustnicah (Chaetognatha) vrst Flaccisagitta lyra, Parasagitta elegans, Zonosagitta nagae in Eukrohnia hamata._NEWLINE_Sam TTX proizvajajo pravzaprav simbiontske bakterije rodu Alteromonas, Pseudomonas in Vibrio  (npr. V. alginolyticus) ali pa dinoflagelati (npr. vrsta Alexandrium tamarense).\n_START_SECTION_\nEvolucijski vidik\n_START_PARAGRAPH_\nMed bakterijami oz. dinoflagelati in \xc5\xbeivalmi, ki vsebujejo TTX, se je razvilo vzajemno sodelovanje, tj. kooperacija, kjer \xc5\xbeivali bakterijam zagotavljajo varno okolje za bivanje, hranjenje in razmno\xc5\xbeevanje, bakterije, ki proizvajajo toksin, pa \xc5\xbeivalim zagotavljajo sredstvo za plenjenje in/ali obrambo._NEWLINE_Pri mo\xc4\x8deradu vrste Taricha granulosa in ka\xc4\x8di vrste Thamnophis sirtalis pa se razvil konfliktni tip koevolucije. Mo\xc4\x8derad izlo\xc4\x8da tetrodotoksin za obrambo, ka\xc4\x8da, ki se z njim prehranjuje, pa je razvila odpornost proti tetrodotoksinu. V tem primeru gre torej za t. i.\xc2\xa0\xc2\xbbevolucijsko oboro\xc5\xbeitveno tekmo\xc2\xab.\n_START_SECTION_\nKlini\xc4\x8dni simptomi in znaki\n_START_PARAGRAPH_\nToksin se v prebavnem traktu absorbira v 5-10 min po zau\xc5\xbeitju. Prvi simptomi se pojavijo po 15 minutah do nekaj urah po zau\xc5\xbeitju hrane s TTX v obliki parestezij (nenormalen ob\xc4\x8dutek v ko\xc5\xbei kot \xc5\xbearenje, zbadanje, \xc5\xa1\xc4\x8degetanje in gomazenje) ustnic in jezika, \xc4\x8demur sledijo parestezije udov in obraza ter otopelost. Na\xc5\xa1tetim znakom hitro sledijo slinjenje, slabost, bruhanje in diareja z bole\xc4\x8dino v trebuhu. Po tem se pojavijo znaki nepravilnega delovanja (disfunkcije) motori\xc4\x8dnega \xc5\xbeiv\xc4\x8devja, ki se ka\xc5\xbee kot splo\xc5\xa1na mi\xc5\xa1i\xc4\x8dna oslabelost, hipoventilacija ter s tem povezana cianoza in te\xc5\xbeave z govorom. Na koncu se pojavita \xc5\xa1e disfunkciji srca (nizek krvni tlak oz. hipotenzija ter po\xc4\x8dasno bitje srca oz. bradikardija) in osrednjega \xc5\xbeiv\xc4\x8devja (koma, epilepti\xc4\x8dni napad in/ali neodzivnost zenic) ter popolna izguba refleksov mo\xc5\xbeganskega debla. Smrt lahko nastopi v roku 4-6 ur, navadno zaradi paralize (ohromelosti) dihalnih mi\xc5\xa1ic, ki privede do pomanjkanja preskrbe tkiv s kisikom (O\xe2\x82\x82) oz. hipoksije.\n_START_SECTION_\nZdravljenje\n_START_PARAGRAPH_\nZdravljenje zastrupitve je predvsem simptomatsko, pri \xc4\x8demer je bistvenega pomena nadzor ABC \xc5\xbeivljenjskih znakov, tj. zagotavljanje normalnega dihanja in krvnega obtoka. Zastrupljenec prejme tudi aktivno oglje, ki ve\xc5\xbee toksin in s tem prepre\xc4\x8di njegovo delovanje. Z endoskopskim posegom se lahko odstrani ve\xc4\x8dje kose ribe iz prebavnega trakta. Trenutno ne obstaja u\xc4\x8dinkoviti protistrup (antidot), vendar so raziskave na morskih pra\xc5\xa1i\xc4\x8dkih pokazale, da se je stanje dihalnega in sr\xc4\x8dno\xc5\xbeilnega sistema ter osrednjega \xc5\xbeiv\xc4\x8devja zelo izbolj\xc5\xa1alo po aplikaciji 4-aminopiridina. Hipotenzijo zdravimo s pomo\xc4\x8djo adrenalina, noradrenalina ali dopamina._NEWLINE_V splo\xc5\xa1nem je smrtnost pri zastrupitvi s TTX blizu 50\xc2\xa0%, kljub modernemu podpornemu zdravljenju. Zastrupljenci, ki pre\xc5\xbeivijo akutno fazo zastrupitve, tj. prvih 24 ur, obi\xc4\x8dajno okrevajo brez trajnih posledic. Popolno okrevanje traja nekaj dni.\n_START_SECTION_\nEpidemiologija zastrupitev\n_START_PARAGRAPH_\nZastrupitve s tetrodotoksinom so skoraj vedno povezane z zau\xc5\xbeitjem mesa napihovalk iz Indo-Pacifi\xc5\xa1kega obmo\xc4\x8dja, pa tudi iz Atlantskega oceana ter Mehi\xc5\xa1kega in Kalifornijskega zaliva. Velikokrat pride tudi do nenamernega zau\xc5\xbeitja zaradi zamenjave oz. napa\xc4\x8dnega ozna\xc4\x8denja ne\xc5\xa1kodljivih rib in napihovalk. Do zdaj ni bilo dokumentiranih primerov zastrupitev s TTX zaradi atlantske napihovalke (Sphoeroides maculatus), kljub temu pa je pri\xc5\xa1lo do zastrupitve pri testnih mi\xc5\xa1ih._NEWLINE_Za nemalo primerov zastrupitve na obmo\xc4\x8dju Floride je bil v resnici odgovoren saksitotoksin, ki povzro\xc4\x8da paraliti\xc4\x8dne zastrupitve s \xc5\xa1koljkami (PSP) in s tem torej podobne klini\xc4\x8dne simptome in znake. V Oregonu je vsaj ena oseba umrla zaradi zau\xc5\xbeitja mo\xc4\x8derada vrste Taricha granulosa, nekateri primeri pa vklju\xc4\x8dujejo tudi zau\xc5\xbeitje \xc5\xa1koljk vrste Charonia sauliae, ki po vsej verjetnosti vsebuje derivate TTX. Leta 2009 je pogin \xc5\xa1tevilnih psov zaradi zau\xc5\xbeitja pol\xc5\xbeev vrste Pleurobranchaea maculata na otoku Aucklandu v Novi Zelandiji spro\xc5\xbeil preplah med prebivalci; otrokom in lastnikom psov je bilo svetovano izogibanje pla\xc5\xbe, prav tako pa je bil za dolo\xc4\x8den \xc4\x8das prekinjen rekreacijski ribolov. Po iz\xc4\x8drpni preiskavi je bilo zaklju\xc4\x8deno, da so pol\xc5\xbei najverjetneje zau\xc5\xbeili ve\xc4\x8dje koli\xc4\x8dine TTX-a preko mesa napihovalk.\n_START_SECTION_\nStatisti\xc4\x8dni faktorji\n_START_PARAGRAPH_\nStatisti\xc4\x8dni podatki zastrupitev se zelo razlikujejo, kljub temu pa naj bi po nekaterih podatkih naj bi na Japonskem kljub izku\xc5\xa1enosti kuharjev zabele\xc5\xbeili do 50 smrtnih primerov. Od leta 1974 do 1983 je bilo dokumentiranih 646 primerov zastrupitve s 179 smrtnih primerov. Velikokrat naj bi pri\xc5\xa1lo do zastrupitve zaradi neizku\xc5\xa1enosti ribi\xc4\x8dev pri lastni pripravi hrane.\n_START_SECTION_\nKulturni pomen\n_START_PARAGRAPH_\nNa Japonskem je fugu, tj. meso napihovalk, tamkaj\xc5\xa1na specialiteta kuhinje, kjer ga stre\xc5\xbeejo v dolo\xc4\x8denih restravacijah, katerih kuharji so posebno \xc5\xa1olani za pripravo tovrstne hrane. Zaradi kulturnega pomena je preventiva pri zastrupitvah s TTX v ospredju delovanja javnega zdravstva na Japonskem._NEWLINE_V ZDA in drugih dr\xc5\xbeavah izven Indo-Pacifi\xc5\xa1kega obmo\xc4\x8dja so zastrupitve redkost, izjema je le Haiti. Namre\xc4\x8d, lastnost TTX, da povzro\xc4\x8di navidezno smrt pri osebah, ki ga zau\xc5\xbeijejo v manj\xc5\xa1ih koli\xc4\x8dinah kot je smrtna doza, izkori\xc5\xa1\xc4\x8dajo nemalokrat haitijski vudu vra\xc4\x8di. TTX je po vsej verjetnosti glavna substanca pra\xc5\xa1ka, ki ga uporabljajo za ustvarjanje zombijev, tj. \xc5\xbeivih mrtvecev. Paralizirane \xc5\xbertve, progla\xc5\xa1ene za mrtve celo s strani zdravnika, naj bi dali v krsto in pokopali, kasneje pa odkopali in prisilili v su\xc5\xbeenjstvo vudujevskemu\xc2\xa0\xc2\xbbgospodarju zombijev\xc2\xab.'